Мара Белчева
Студени капят часовете…

chitanka.info

Студени капят часовете

в заспалото село.

Нито една звезда не свети

над моето легло.

Аз ставам, лягам, в огън тръпна.

Гася и паля свещ —

гори ме вечно, неотстъпно,

все погледа горещ.

Не гасне в сълзите, не спира

наяве, а в сънят

над мене бди, във мен се взира

и устни в сън горят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.